b'\n_START_ARTICLE_\n\xc5\xa0tajerska (vojvodina)\n_START_PARAGRAPH_\n\xc5\xa0t\xc3\xa1jerska, vojvodina Svetega rimskega cesarstva ter pozneje kronska de\xc5\xbeela Habsbur\xc5\xa1ke monarhije, ki je obstajala do leta 1918.\n_START_SECTION_\nZgodovina\n_START_PARAGRAPH_\nVojvodina \xc5\xa0tajerska se je izoblikovala postopoma. Njeno jedro je bila Karantanska krajina oz. Karantanska mejna grofija. Leta 1180 je bila povzdignjena v samostojno vojvodino. Razprostirala se je ob srednji Muri in Ani\xc5\xbei._NEWLINE_Okoli leta 1000 se je od Koro\xc5\xa1ke lo\xc4\x8dilo ve\xc4\x8d grofij na pore\xc4\x8dju zgornje Mure in se pridru\xc5\xbeilo Karantanski krajini. Leta 1147 se je pridru\xc5\xbeila tudi Podravska krajina; \xc5\xa0tajerska je bila nato leta 1180 povzdignjena v vojvodino. S tem so se tudi formalno prekinile vse dotedanje fevdne povezave z vojvodinama Koro\xc5\xa1ko in Bavarsko._NEWLINE_1254 je \xc5\xa0tajerska na severo-zahodu izgubila Travensko krajino (nem\xc5\xa1ko Traungau), ki je postala del kasnej\xc5\xa1e Gornje Avstrije, kmalu zatem pa na severo-vzhodu tudi grofijo Pitten, ki je postala del kasnej\xc5\xa1e Spodnje Avstrije._NEWLINE_V 12. in 13. stoletju sta si oblast nad \xc5\xa0tajersko nekaj \xc4\x8dasa izmenjevali Ogrska in \xc4\x8ce\xc5\xa1ka, po smrti \xc4\x8de\xc5\xa1kega kralja  Otokarja II. pa je vojvodsko mesto vse do leta 1918 prevzela dinastija Habsbur\xc5\xbeanov. Za \xc4\x8dasa dednih delitev Habsbur\xc5\xbeanov v kasnej\xc5\xa1ih stoletjih je bila \xc5\xa0tajerska osrednji del Notranje Avstrije, skupaj s preostalimi zgodovinskimi slovenskimi de\xc5\xbeelami Koro\xc5\xa1ko, Kranjsko in Gori\xc5\xa1ko. _NEWLINE_Po propadu Avstro-Ogrske leta 1918 se je ju\xc5\xbeni, slovensko govore\xc4\x8di del vojvodine \xc5\xa0tajerske ob voja\xc5\xa1kem posredovanju generala Maistra lo\xc4\x8dil od preostanka de\xc5\xbeele in se priklju\xc4\x8dil novoustanovljeni Kraljevini Srbov, Hrvatov in Slovencev. V novo dr\xc5\xbeavo se je tako vklju\xc4\x8dila  Spodnja \xc5\xa0tajerska, v Avstriji pa sta ostali Srednja in Zgornja \xc5\xa0tajerska.\n_START_SECTION_\nIme\n_START_PARAGRAPH_\nIme \xc2\xbb\xc5\xa0tajerska\xc2\xab\xc2\xa0je izpeljanka iz imena gradu Steyr (danes v Gornji Avstriji), ki so ga podedovali po grofih Wells-Lambach. Mesto Steyr je bilo v zgodnjem srednjem veku kot del Travenske krajine (Traungau) tesno povezano z vojvodino \xc5\xa0tajersko. Na skupno zgodovino Steyra in \xc5\xa0tajerske ka\xc5\xbee tudi grb mesta, ki je identi\xc4\x8den grbu vojvodine\xc2\xa0: srebrni panter na zelenem polju.'